Sembilan gelandangan manfaat tempoh PKP
VALENTINE
NGUMBANG SIMANGGANG: Sembilan gelandangan yang kini menghuni di Pusat
Penempatan Sementara Gelandangan (PPSG) di Mini Stadium Sri Aman memanfaatkan
sepenuhnya waktu-waktu yang ada sepanjang tempoh Perintah Kawalan Pergerakan
(PKP).  PPSG yang dibuka pada 7 April lalu, kini sedang dikawal
selia oleh Bahagian Penguatkuasa Pejabat Kebajikan Masyarakat Bahagian (JKMB)
Sri Aman telah mengisi pelbagai aktiviti bagi membolehkan gelandangan melalui
hari-hari untuk mengharungi tempoh PKP ini tanpa bosan.   “Bagi mengelakkan individu gelandangan berkenaan
berasa sunyi maka pihak kami telah pun bertindak mengadakan lima aktiviti
menarik untuk mereka di pusat ini semenjak ia mula dibuka pada 7 April lalu. “Antara aktiviti tersebut adalah gotong-royong kebersihan,
permainan sukan dalaman (Indoor Game) seperti dam dan carom, kelas agama,
mewarna dan nyanyian lagu karaoke,” kata jurucakap pusat tersebut. Selain itu, turut diadakan ialah kelas agama yang dikendalikan
oleh Ustaz Aman Abdullah secara sukarela dengan aktiviti gotong-royong itu pula
hanya diadakan dalam pusat ini bagi membersihkan tempat tinggal para
gelandangan tersebut, tambah jurucakap di pusat berkenaan. Jurucakap berkenaan turut memberitahu para individu
gelandangan di dalam PPSG berkenaan dilihat amat teruja menyertai kesemua
aktiviti tersebut tanpa menimbulkan masalah terhadap pengendalinya sehingga
sekarang. “Justeru pihak kami akan terus mengendalikan pusat
ini dengan sebaik mungkin demi mewujudkan keselesaan dalam kalangan penghuni
dan seterusnya membantu mengekang penularan pandemik Covid-19 di kawasan ini
kelak,”kata jurucakap itu. Terdahulu PPSG ini sedang dikawal selia oleh Bahagian
Penguatkuasa Pejabat Kebajikan Masyarakat Bahagian (JKMB) Sri Aman dengan
kesemua gelandangan tersebut diberi makanan sebanyak tiga kali sehari dengan
‘hygiene set’ dan tilam.  Pusat ini diketuai oleh Mohamad Nazri Mohamad Sharkawi
dan Denny Sukon dari Bahagian Penguatkuasa JKMB Sri Aman sambil dibantu oleh
pekerja sukarela kebajikan, tiga anggota APM dan tiga anggota RELA yang
bertugas secara bergilir-gilir di situ. 
See author's posts
